## На основу члана 46. Закoна o лoкалнoј самoуправи ("Сл. гласник РС" бр. 129/2007 и 83/2014 -др. Закoн, 101/2016-др.закон и 47/2018), члана 9. и 10. Закона о буџетском систему ("Сл. гласник РС" бр. 54/2009, 73/2010, 101/2010, 101/2011, 93/2012, 62/2013, 63/2013 - испр., 108/2013, 142/2014, 68/2015 - др. закон, 103/2015, 99/2016, 113/2017 и 95/2018) и члана 70. Статута општине Гаџин Хан („Сл.лист Града Ниша“ бр. 10/2019),

## Општинско веће општине Гаџин Хан, дана 24.04.2019. године, доноси,

**ПРАВИЛНИК**

**О НАЧИНУ КОРИШЋЕЊА СРЕДСТАВА СА ПОДРАЧУНА, ОДНОСНО**

**ДРУГИХ РАЧУНА КОНСОЛИДОВАНОГ РАЧУНА**

**ТРЕЗОРА ОПШТИНЕ ГАЏИН ХАН**

**I Уводне одредбе**

**Члан 1.**

Овим правилником ближе се уређује начин коришћења новчаних средстава са подрачуна, односно других рачуна буџета и индиректних корисника средстава буџета општине Гаџин Хан, (у даљем тексту: корисници буџета), укључених у консолидовани рачун трезора општине Гаџин Хан (у даљем тексту: КРТ општине Гаџин Хан).

**Члан 2.**

Корисници буџета општине Гаџин Хан могу имати подрачуне на којима се воде средства за редовно пословање, подрачуне на којима се воде сопствени приходи и друге рачуне буџета у складу са одлуком надлежног извршног органа.

На подрачунима за редовно пословање воде се новчана средства у складу са Одлуком о буџету општине Гаџин Хан.

Подрачуни сопствених прихода буџетских корисника из става 1. овог члана се могу користити док Управа за трезор не створи техничке услове за укидање сопствених прихода.

**Члан 3.**

Ако се корисник буџета општине Гаџин Хан финансира из буџета различитих нивоа власти, сопствени приходи тог корисника консолидује се на нивоу трезора према припадности директног корисника буџетских средстава.

**Коришћење новчаних средстава**

**Члан 4.**

Служба за буџет, финансије и пореску администрацију – Одсек за буџет и финансије испоставља налоге за плаћање Управи за трезор (у даљем тексту: Управа), на захтев корисника буџета општине Гаџин Хан, за издатке за редовно пословање корисника буџета општине Гаџин Хан у оквиру одобрених апропријација, на основу кварталних и месечних планова потрошње, у складу са Одлуком о буџету општине Гаџин Хан за буџетску годину.

Одсек за буџет и финансије испоставља налоге Управи, за трансфер средстава са рачуна буџета на подрачуне за редовно пословање корисника буџета општине Гаџин Хан, на захтев корисника буџета општине Гаџин Хан, за издатке за редовно пословање корисника буџета општине Гаџин Хан у оквиру одобрених апропријација, на основу кварталних и месечних планова потрошње, са којим корисници буџета општине Гаџин Хан могу испостављати налог за плаћање Управи.

**Члан 5.**

Корисници буџета општине Гаџин Хан врше плаћања са подрачуна сопствених прихода, за намене и до висине утврђене финансијским планом и Одлуком о буџету општине Гаџин Хан за буџетску годину.

Непосредна плаћања врше се испостављањем налога за плаћање, у складу са законом.

**Управљање новчаним средствима на КРТ- у општини Гаџин Хан**

**Члан 6.**

Свим средствима на КРТ-у општине Гаџин Хан управља Одсек за буџет и финансије.

Управљање срествима из става 1.овог члана подразумева планирање токова и управљање примањима и издацима ради ефикаснијег коришћења тих средстава.

Одсек за буџет и финансије планира токове новчаних средстава са циљем несметаног извршавања обавеза буџета општине Гаџин Хан, у складу са законом.

**Члан 7.**

У циљу обезбеђивања средстава за финансирање текуће ликвидности, буџет општине Гаџин Хан може привремено позајмити средства са подрачуна корисника буџета општине Гаџин Хан чији је оснивач општина Гаџин Хан, односно са КРТ-а општине Гаџин Хан, преносом средстава са рачуна за интерне позајмице.

Позајмице се не могу вршити са подрачуна корисника јавних средстава који нису укључени у систем КРТ-а као и подрачуна осталих правних лица и других субјеката који не припадају јавном сектору, а којима се врши пренос средстава из буџета.

Позајмљивање из става 1. Овог члана може бити до 30 дана, а рок за враћање позајмице може бити до 31. децембра текуће године.

**Члан 8.**

Индиректни корисници буџета општине Гаџин Хан, по завршетку буџетске године, подносе налог Управи за пренос неутрошених средстава у тој буџетској години са подрачуна за редовно пословање на рачун извршења буџета општине Гаџин Хан.

Уколико корисници из става 1. овог члана не изврше пренос неутрошених средстава са подрачуна за редовно пословање у тој буџетској години, Одсек за буџет и финансије тим корисницима неће вршити пренос средстава за финансирање расхода по апропријацијама одобреним Одлуком о буџету општине Гаџин Хан док индиректни корисник не достави Одсеку за буџет и финансије документацију о утрошку тих средстава у целокупном износу из става 1. овог члана, у складу са одобреним апропријацијама.

Стање сопствених прихода индиректних корисника буџета општине Гаџин Хан евидентирано на крају буџетске године, преноси се као почетно стање ових средстава на почетку наредне буџетске године.

**Члан 9.**

Средства из члана 1. овог правилника, која преостану по извршењу обавеза у складу са чланом 6. став 3. овог правилника, могу се користити за превремено враћање кредита, у циљу смањења обавеза општине Гаџин Хан, депоновање средстава код пословних банака и Народне банке Србије преко ноћи, односно инвестирање средстава код Народне банке Србије, у циљу обезбеђивања средстава за извршење приоритетних обавеза, у складу са законом.

Слободна средства за посебне намене могу се пренети на рачун извршења буџета Општине за финансирање текуће ликвидности уз обавезу повраћаја средстава до 31. децембра текуће године.

Средства из става 2. овог члана могу се депоновати код пословних банака или Народне банке Србије, уколико та средства нису сопствени приход или приход за који је у посебном закону или међународном уговору утврђена намена која ограничава употребу тих средстава.

Избор пословне банке код које се врши депоновање средстава из става 1. овог члана врши се на основу јавног позива пословним банкам.

Полагање новца у депозит може бити без утврђеног рока враћања тј.по виђењу (а виста) или са утврђеним роком враћања (орочени новчани депозити).

**Члан 10.**

Средства која остану расположива после извршеног распоређивања по основама из члана 9. овог правилника, могу се инвестирати у хартије од вредности Републике, пре њиховог доспећа и у хартије од вредности Народне банке Србије.

**Члан 11.**

Одсек за буџет и финансије врши инвестирање средстава из члана 10. овог правилника на основу појединачне одлуке о инвестирању, у складу са законом.

**Члан 12.**

У случају да самостално инвестира сопствене приходе, корисник општинског буџета подноси захтев начелнику за давање сагласности за самостално инвестирање средстава, у коме наводи број подрачуна сопствених прихода, врсту пласмана, износ и услове под којим жели да пласира средства.

Начелник разматра поднети захтев и у случају када утврди да је исти основан, односно када утврди да ће средства бити пласирана по каматној стопи која није нижа од есконтне стопе Народне банке Србије и на начин који ризик по пласирана средства своди на најмању меру, даје сагласност за инвестирање.

Сагласност из става 2. овог члана доставља се подносиоцу захтева у року од десет дана од дана пријема захтева.

По добијању сагласности из става 2. овог члана корисник општинског буџета врши инвестирање сопствених прихода у складу са одобреним захтевом.

**Завршне одредбе**

**Члан 13.**

Директни корисници буџета општине Гаџин Хан дужни су да воде евиденцију података, писмених извештаја и електронских података, који се односе на финансијске задатке и активности, за себе и своје индиректне кориснике буџета општине Гаџин Хан.

Овај правилник ступа на снагу осмог дана од дана објављивања на огласној табли Општинске управе општине Гаџин Хан.

ОПШТИНСКО ВЕЋЕ ОПШТИНЕ ГАЏИН ХАН

Број: 06-400-263/19-III

Дана: 24.04.2019. год. Председница

Гаџин Хан Мариај Цветковић